Document ID: 31994R2754

ΚΑΝΟΝΙΣΜΟΣ (ΕΚ) αριθ. 2754/94 ΤΗΣ ΕΠΙΤΡΟΠΗΣ της 11ης Νοεμβρίου 1994 για το σύστημα επιτήρησης των παραδόσεων στη Νορβηγία ορισμένων γεωργικών προϊόντων που προέρχονται από άλλα κράτη μέλη (Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την πράξη προσχώρησης της Νορβηγίας, της Αυστρίας, της Φινλανδίας και της Σουηδίας, και ιδίως το άρθρο 149 παράγραφος 1,
Εκτιμώντας:
ότι η νορβηγική αγορά των προϊόντων με βάση το κρέας, των αλεύρων, των συνθετικών ζωοτροφών, των μεταποιημένων μπιζελιών και καρότων, καθώς και η αγορά γαλακτοκομικών προϊόντων εκτός του βουτύρου, του αποκορυφωμένου γάλακτος σε σκόνη και των μαλακών τυριών, είναι προστατευμένες αγορές στις οποίες οι εισαγωγές είναι ουσιαστικά ανύπαρκτες- ότι πρέπει να ληφθούν υπόψη τα ιδιαίτερα προβλήματα αναδιάρθρωσης των εν λόγω τομέων στη Νορβηγία-
ότι προκειμένου να αποφευχθούν διαταραχές των εν λόγω αγορών που δύνανται να επιδεινώσουν αυτά τα προβλήματα, με τη δήλωση αριθ. 14 που επισυνάπτεται στην πράξη προσχώρησης, έχει προβλεφθεί η εφαρμογή, επί τριετή περίοδο, ενός συστήματος επιτήρησης και ενδεικτικών ανωτάτων ορίων- ότι οι συμπληρωματικοί προσανατολισμοί που έχουν συμφωνηθεί στο πλαίσιο της διάσκεψης των πληρεξουσίων, προβλέπουν ότι η εφαρμογή του εν λόγω συστήματος πρέπει να προπαρασκευαστεί κατά τη διάρκεια ενδιάμεσης περιόδου-
ότι η σε προληπτική βάση εφαρμογή του εν λόγω συστήματος ώστε να ανιχνεύεται εγκαίρως οιαδήποτε πιθανή διαταραχή της νορβηγικής αγοράς που οφείλεται σε αποστολές των εν λόγω προϊόντων από άλλα κράτη μέλη, είναι ο μόνος τρόπος για να εξασφαλιστεί η αρμονική μετάβαση από το σύστημα που υφίστατο στη Νορβηγία γι' αυτά τα προϊόντα πριν από την προσχώρηση σε αυτό που απορρέει από την κοινή οργάνωση των αγορών- ότι, πράγματι, μόνο στο πλαίσιο σταθερών μέτρων ελέγχου της αγοράς είναι δυνατόν να αποφευχθούν διαταραχές ικανές να θέσουν σε κίνδυνο την αναδιάρθρωση των εν λόγω τομέων στη Νορβηγία-
ότι η Νορβηγία έχει ζητήσει τη θέσπιση τέτοιου συστήματος-
ότι με σύστημα βασιζόμενο σε καθεστώς πιστοποιητικών εισαγωγής τα οποία εκδίδονται από τις νορβηγικές αρχές, σε συνδυασμό με την υποχρέωση αυτών να προβαίνουν σε διεξοδική ανάλυση της κατάστασης της αγοράς μόλις καλύπτεται το ενδεικτικό ανώτατο όριο, είναι δυνατό να επιτευχθεί η κατάλληλη επιτήρηση- ότι με ένα τέτοιο σύστημα είναι κυρίως δυνατό να ανιχνεύεται εγκαίρως οποιαδήποτε κατάσταση δικαιολογεί, ενδεχομένως, την εφαρμογή των μέτρων διασφάλισης που προβλέπονται στο άρθρο 147 της πράξης προσχώρησης-
ότι η εφαρμογή του εν λόγω καθεστώτος απαιτεί διοικητικά μέτρα και μέτρα ελέγχου, καθώς και την εφαρμογή κυρώσεων για τα οποία είναι κυρίως υπεύθυνες οι νορβηγικές αρχές- ότι, στο πλαίσιο των μέτρων ελέγχου που πρέπει να εφαρμοστούν μετά την υλοποίηση της ενιαίας αγοράς, οι νορβηγικές αρχές πρέπει να είναι σε θέση να προσδιορίζουν την ταυτότητα των προσώπων που είναι υπεύθυνα για την πρώτη πώληση που έπεται της εισαγωγής των προϊόντων, καθώς και την ταυτότητα των άλλων κατόχων των εν λόγω προϊόντων-
ότι είναι σκόπιμο να συνεργάζονται με τις νορβηγικές αρχές τα άλλα κράτη μέλη εάν, σε περίπτωση παρατυπιών, τίθεται θέμα ευθύνης των επιχειρήσεων που είναι εγκατεστημένες στο έδαφός τους-
ότι ενδείκνυται να προβλεφθεί ότι τα μέτρα που θεσπίζονται από τις νορβηγικές αρχές πρέπει να γνωστοποιούνται στην Επιτροπή-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη όλων των σχετικών επιτροπών διαχείρισης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο παρών κανονισμός θεσπίζει, για περίοδο τριών ετών, σύστημα επιτήρησης των παραδόσεων στη Νορβηγία των προϊόντων που απαριθμούνται στο παράρτημα προέλευσης των άλλων κρατών μελών, προκειμένου να ανιχνεύεται εγκαίρως οιοσδήποτε κίνδυνος διαταραχής της νορβηγικής αγοράς ο οποίος μπορεί να απειλήσει την αναγκαία για τους τομείς των προϊόντων αυτών αναδιάρθρωση.
Άρθρο 2
Για κάθε προϊόν ή ομάδα προϊόντων που απαριθμούνται στο παράρτημα, το ενδεικτικό ανώτατο όριο παραδόσεων προϊόντων προέλευσης των κρατών μελών καθορίζεται:
α) για το 1995 και το 1996, στο εν λόγω παράρτημα-
β) για το 1997:
- σύμφωνα με τη διαδικασία που προβλέπεται στο άρθρο 23 του κανονισμού (ΕΟΚ) αριθ. 1766/92 του Συμβουλίου (1) ή, ανάλογα με την περίπτωση, στα αντίστοιχα άρθρα των άλλων κανονισμών περί κοινής οργάνωσης των αγορών,
- με βάση προσωρινή εκτίμηση της παραγωγής και της κατανάλωσης στη Νορβηγία, καθώς και της ανάπτυξης των συναλλαγών της χώρας αυτής,
- σε επίπεδο που κλιμακώνεται προοδευτικά σε σχέση με το προηγούμενο έτος ούτως ώστε να διασφαλίζεται το αρμονικό και βαθμιαίο άνοιγμα της νορβηγικής αγοράς και η υλοποίηση της ελεύθερης κυκλοφορίας εντός της Κοινότητας την 1η Ιανουαρίου 1998.
Τα ενδεικτικά ανώτατα όρια μπορούν να τροποποιηθούν για να ληφθεί υπόψη η κατάσταση της αγοράς σύμφωνα με τη διαδικασία που προβλέπεται στο στοιχείο β) πρώτο εδάφιο.
Άρθρο 3
1. Στο πλαίσιο του συστήματος επιτήρησης, η Νορβηγία μπορεί να εξαρτά την παράδοση των προϊόντων που προέρχονται από άλλα κράτη μέλη από την έκδοση πιστοποιητικού εξαγωγής που επιτρέπει την εμπορία του προϊόντος στη νορβηγική αγορά.
2. Στο πλαίσιο της θέσπισης καθεστώτος πιστοποιητικών, η Νορβηγία:
α) μπορεί να περιορίσει την πρόσβαση των συναλλασσομένων μόνον εφόσον προβλεφθεί ότι ο υποβάλων την αίτηση για πιστοποιητικό εισαγωγής είναι φυσικό ή νομικό πρόσωπο το οποίο, κατά τη στιγμή της υποβολής της αίτησης, είναι εγγεγραμμένο σε ένα δημόσιο μητρώο κράτους μέλους και ασκεί επί τουλάχιστον 12 μήνες δραστηριότητα σχετική με το εμπόριο των ενεχόμενων προϊόντων-
β) μπορεί να απαιτεί από τους δικαιούχους των πιστοποιητικών το ονοματεπώνυμο και τη διεύθυνση των εμπορευομένων υπεύθυνων για την πρώτη πώληση των προϊόντων στη Νορβηγία-
γ) μπορεί να προβλέπει ιδίως ότι:
- τα πιστοποιητικά εισαγωγής εκδίδονται αμέσως ή μετά από προθεσμία για την εξέτασή τους:
- είτε σύμφωνα με τη σειρά υποβολής των αιτήσεων,
- είτε σε καθορισμένες ημερομηνίες,
- τα εν λόγω πιστοποιητικά μπορούν να εκδίδονται για κάθε εμπορευόμενο μόνο για δεδομένες ποσότητες και οι αιτήσεις μπορούν να υποβάλλονται μόνο από τους εμπορευόμενους που ενεργούν για δικό τους λογαριασμό,
- η έκδοση πιστοποιητικών υπόκειται στη σύσταση εγγύησης που εξασφαλίζει την τήρηση της υποχρέωσης για εμπορία στη Νορβηγία κατά τη διάρκεια της ισχύος του πιστοποιητικού- η εγγύηση αυτή καταπίπτει στο σύνολό της ή εν μέρει εκτός από περίπτωση ανωτέρας βίας, εάν η σχετική πράξη δεν έχει πραγματοποιηθεί εντός αυτής της προθεσμίας ή έχει πραγματοποιηθεί μόνον εν μέρει, λαμβανομένου υπόψη περιθωρίου ανοχής της τάξεως του 5 %-
δ) καθορίζει τη διάρκεια ισχύος των πιστοποιητικών.
3. Με την επιφύλαξη της εφαρμογής της παραγράφου 1 στα προϊόντα για τα οποία δεν προβλέπεται πιστοποιητικό για τις εισαγωγές από τρίτες χώρες, τα μέτρα που λαμβάνονται για τα προϊόντα που προέρχονται από τα κράτη μέλη δεν είναι δυνατόν να περιορίζουν την πρόσβαση στη νορβηγική αγορά περισσότερο από τα μέτρα που εφαρμόζονται στα προϊόντα που προέρχονται από τρίτες χώρες.
Άρθρο 4
Σε περίπτωση που οι ποσότητες για τις οποίες έχουν ζητηθεί πιστοποιητικά υπερβαίνουν το ενδεικτικό ανώτατο όριο για δεδομένο προϊόν:
α) οι νορβηγικές αρχές προβαίνουν σε ανάλυση της κατάστασης της αγοράς του εν λόγω προϊόντος με βάση:
- το επίπεδο των τιμών στην εσωτερική αγορά και την προβλεπόμενη εξέλιξή τους σε σχέση με την κατάσταση και την εξέλιξη στην υπόλοιπη Κοινότητα,
- την προβλεπόμενη εξέλιξη της εσωτερικής ζήτησης,
- τον όγκο των εισαγωγών και των εξαγωγών που έχουν πραγματοποιηθεί ή προβλέπεται να πραγματοποιηθούν,
- τη διαθεσιμότητα των προϊόντων στην αγορά,
- τους κινδύνους πρόκλησης ζημίας στην εθνική βιομηχανία, οι οποίοι εκτιμώνται λαμβανομένης υπόψη και της εξέλιξης του κόστους των πρώτων υλών-
β) στα αναγκαία μέτρα διασφάλισης και ιδίως η μείωση ή η αναστολή της έκδοσης των πιστοποιητικών λαμβάνονται από την Επιτροπή στο πλαίσιο της διαδικασίας που προβλέπεται στο άρθρο 147 της πράξης προσχώρησης εάν, υπό το φως των πληροφοριών που έχουν παρασχεθεί από τις νορβηγικές αρχές, η Επιτροπή εκτιμά ότι πληρούνται οι όροι που προβλέπονται από το εν λόγω άρθρο.
Άρθρο 5
1. H Νορβηγία:
α) μπορεί να κατανείμει τα ενδεικτικά ανώτατα όρια σε πολλές περιόδους κατά τη διάρκεια του έτους-
β) ορίζει τις αρχές που είναι αρμόδιες για την εφαρμογή του συστήματος που προβλέπεται από τον παρόντα κανονισμό, και ιδίως για την έκδοση των πιστοποιητικών-
γ) προσδιορίζει τις διαδικασίες καταγραφής των ποσοτήτων που έχουν πράγματι παραδοθεί καθώς και τις δηλώσεις και εκθέσεις που πρέπει να υποβάλλονται από τους εμπορευόμενους-
δ) καθορίζει τα ενδεδειγμένα συστήματα και διαδικασίες ελέγχου που βασίζονται στο διοικητικό έλεγχο, καθώς και, κατά περίπτωση, στον έλεγχο στον τόπο εμπορίας. Τα μέτρα αυτά:
- περιλαμβάνουν, ιδίως, την υποχρέωση των εμπορευομένων να τηρούν λογιστική αποθήκης καθώς και τον έλεγχο των εμπορικών εγγράφων,
- αποκλείουν οποιαδήποτε δυνατότητα ελέγχου στα σύνορα μεταξύ των κρατών μελών,
- μπορούν να περιλαμβάνουν καταγραφή των προσώπων (φυσικών ή νομικών) που κατέχουν ή πρόκειται να κατέχουν στη Νορβηγία τα προϊόντα που απαριθμούνται στο παράρτημα-
ε) προσδιορίζει κυρώσεις ανάλογες προς τις διαπραττόμενες παραβάσεις, οι οποίες πρέπει να εφαρμόζονται σε περίπτωση παρατυπιών ή απάτης κατά την εφαρμογή του καθεστώτος.
2. Οι αρχές των άλλων κρατών μελών, σύμφωνα με τον κανονισμό (ΕΟΚ) αριθ. 1468/81 του Συμβουλίου (2) παρέχουν στις νορβηγικές αρχές την αναγκαία συνεργασία, ιδίως στις περιπτώσεις κατά τις οποίες από τους διενεργούμενους ελέγχους προκύπτουν ευθύνες επιχειρήσεων εγκατεστημένων στο έδαφός τους.
Άρθρο 6
1. H Nορβηγία ανακοινώνει στην Επιτροπή τα σχέδια των μέτρων που προτίθεται να λάβει κατ' εφαρμογή του άρθρου 3 παράγραφος 2 στοιχείο γ) δεύτερη και τρίτη περίπτωση και στοιχείο δ).
Τα μέτρα αυτά μπορούν να τεθούν σε ισχύ μόνο μετά την έγκριση της Επιτροπής.
Εάν, εντός προθεσμίας ενός μηνός από την παραλαβή της ανακοίνωσης, η Επιτροπή δεν έχει διατυπώσει παρατηρήσεις σχετικά με αυτά, τα εν λόγω μέτρα μπορούν να τεθούν σε ισχύ.
Εντούτοις, τα μέτρα που έχουν ανακοινωθεί πριν από την 1η Ιανουαρίου 1995 μπορούν να τεθούν σε ισχύ εν αναμονή της θέσεως που θα λάβει η Επιτροπή. Μετά από αίτηση της Επιτροπής, τα εν λόγω μέτρα τροποποιούνται εντός της προθεσμίας που αυτή ορίζει.
2. Τα μέτρα που προβλέπονται στην παράγραφο 1 καθώς και οιοδήποτε άλλο μέτρο που εγκριθεί από την Νορβηγία κατ' εφαρμογή του παρόντος κανονισμού ανακοινώνονται στην Επιτροπή και στα άλλα κράτη μέλη μόλις εγκριθούν.
3. Η Νορβηγία ενημερώνει περιοδικά την Επιτροπή ως προς τις ποσότητες για τις οποίες:
- έχουν ζητηθεί πιστοποιητικά εισαγωγής,
- έχουν χρησιμοποιηθεί πιστοποιητικά εισαγωγής.
Οι πληροφορίες αυτές παρέχονται τουλάχιστον τρεις φορές ετησίως στις 10 Μαΐου, στις 10 Σεπτεμβρίου και, για τα έτη 1996 και 1997, στις 10 Ιανουαρίου. Αφορούν τις ποσότητες για τις οποίες έχουν ζητηθεί ή χρησιμοποιηθεί πιστοποιητικά στη διάρκεια του προηγούμενου τετράμηνου.
Άρθρο 7
O παρών κανονισμός αρχίζει να ισχύει ταυτόχρονα με την πράξη προσχώρησης της Νορβηγίας, της Αυστρίας, της Φινλανδίας και της Σουηδίας .
Εφαρμόζεται επί τρία έτη από την έναρξη ισχύος του.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Νοεμβρίου 1994.

Labels: 3
15
18
6